Image copyrightALAIN BOMMENEL/AFP/Getty ImagesImage example
Dis photo na from September 1992, when fighters from United Liberation Movement (ULIMO) dey do war dance on top Po River bridge for Monrovia.

Two decades after di Liberia civil war finish, wetin people no believe say go happen, don begin inside one courtroom for Philadelphia for US.

Na for there chief prosecutors for America dey drag one former warlord wey dem accuse say im commit plenty crime including rape, murder, eating of human being, butcher of people and to carry people do slave.

Di former warlord na one 50-year-old business man wey be, Mohammed Jabateh but im run comot from Liberia sharp-sharp enter US even before di war end.

Wetin all dis one mean?

Dis case na di first time wey dem go try any former warlord on top di Liberia civil war.

But Jabateh go be di second Liberian military commander wey go show for court after former president Charles Taylor wey dem bin try for 2012.

But Taylor own dey different because na only International Criminal Court handle im case, and na on top di matter of di Sierra Leone civil war wey dey different from di war for Liberia.

Liberia civil war

Di war na plenty fight-fight and kill-kill wey last from 1989 until 1997 and na like 600,000 people die inside di Liberian war.

Liberia na small country for West Africa wey get over four million people. Dem bin get their freedom from USA on 26 July 1847.

Di Economic Community of West African States and United Nations shake bodi for di war and na until dem overthrow Samuel Doe government, come elect Charles Taylor President of Liberia, na im di war end.